OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila o prispevkih iz ESPG so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Nemčija je 12. aprila 2013 vložila vlogo EGF/2013/003 DE/First Solar za finančni prispevek iz ESPG zaradi odpuščanja presežnih delavcev v podjetju First Solar Manufacturing GmbH v Nemčiji.

Komisija je vlogo temeljito proučila in v skladu s členom 10 Uredbe (ES) št. 1927/2006 ugotovila, da so pogoji za finančni prispevek na podlagi te uredbe izpolnjeni.

POVZETEK VLOGE IN ANALIZA

Ključni podatki: ||

Referenčna št. ESPG || EGF/2013/003

Država članica || Nemčija

Člen 2 || (a)

Glavno podjetje || First Solar Manufacturing GmbH

Dobavitelji in proizvajalci v poproizvodni fazi || 0

Referenčno obdobje || 15. 11. 2012–15. 3. 2013

Datum začetka izvajanja prilagojenih storitev || 1. 1. 2013

Datum vloge || 12. 4. 2013

Odpuščeni delavci v referenčnem obdobju || 959

Odpuščeni delavci pred referenčnim obdobjem in po njem || 285

Upravičeni odpuščeni delavci skupaj || 1 244

Pričakovano število odpuščenih delavcev, ki bodo sodelovali v ukrepih || 875

Izdatki za prilagojene storitve (v EUR) || 4 375 715

Izdatki za izvajanje ESPG[3] (v EUR) || 235 000

Izdatki za izvajanje ESPG (v %) || 5,1

Celotni proračun (v EUR) || 4 610 715

Prispevek ESPG (50 %) (v EUR) || 2 305 357

1. Vloga je bila pri Komisiji vložena 12. aprila 2013, z dodatnimi informacijami pa je bila dopolnjena do 14. avgusta 2013.

2. Vloga izpolnjuje pogoje za pridobitev pomoči iz ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe.

Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije

3. Da bi Nemčija dokazala povezavo med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije, trdi, da je First Solar ameriško podjetje, ustanovljeno leta 1999 za proizvodnjo sončne energije in korak bližje ekološkemu modelu proizvodnje električne energije. Leta 2007 je odprlo dva obrata v Frankfurtu na Odri v Nemčiji in tam začelo proizvajati fotovoltaične module. Leta 2011 se je podjetje zaradi približno 40-odstotnega padca cen v primerjavi s prejšnjim letom odločilo, da obrat v Frankfurtu na Odri ne more več uspešno delovati. Temu so leta 2012 sledila pogajanja o socialnem načrtu, leta 2013 pa zaprtje obeh obratov. Delavci so bili odpuščeni od 1. januarja do 1. junija.

4. First Solar Manufacturing GmbH je samo eno izmed številnih podjetij za proizvajanje sončne energije v Evropi, ki so v zadnjih nekaj letih (od 2010 do 2012) postala plačilno nesposobna, zapustila sektor sončne energije, v celoti ali delno zaprla proizvodnjo ali razprodala svoje imetje kitajskim investitorjem[4]. Indeks trajnostne rasti na področju fotovoltaične energije za leto 2011[5] kaže, da so se skupni prihodki vseh 33 obravnavanih podjetij za proizvajanje sončne energije povečali za 79 %, od 21 milijard dolarjev na 36 milijard dolarjev, in to na trgu, na katerem se je število objektov povečalo za 129 %. Kitajska in tajvanska podjetja so dobiček ustvarjala hitreje kot nemška in ameriška. Tržni delež nemških podjetij je še naprej padal. Ameriška podjetja so po štirih letih dobičkov prvič izgubila tržni delež. Delež prihodkov Kitajske se je tako med letoma 2005 in 2011 povečal z 11 % na 45 %, v Nemčiji pa padel s 64 % na 21 %. Edina druga država članica z dovolj veliko proizvodnjo za vključitev na seznam je Španija z 1 %.

5. Kitajska je ustvarila veliko presežno zmogljivost fotovoltaičnih modulov, ki je prevelika tako za kitajske porabnike kot za svetovni trg; to je v povezavi s svetovnim zmanjšanjem povpraševanja vodilo k padcu cen. Ker kitajski proizvajalci prejemajo lokalno finančno podporo in ker je bil v kitajskem petletnem načrtu (2011–2015) ta sektor opredeljen kot prednostni sektor, lahko ta podjetja preživijo in rastejo tako, da na tujih trgih poceni prodajajo svoje izdelke. Več kot 90 % proizvodnje se izvozi, od tega 80 % v EU[6].

Prikaz števila odpuščenih delavcev in skladnost z merili iz člena 2(a)

6. Nemčija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 presežnih delavcev v štirimesečnem obdobju v podjetju države članice, vključno z delavci, ki postanejo presežni pri njihovih dobaviteljih ali proizvajalcih v poproizvodni fazi.

7. V vlogi je navedenih 959 odpuščenih delavcev v podjetju First Solar Manufacturing GmbH v štirimesečnem referenčnem obdobju od 15. novembra 2012 do 15. marca 2013 in še 285 odpuščenih delavcev izven referenčnega obdobja, ki pa so povezani z istim postopkom in razlogom za odpuščanje med referenčnim obdobjem. Ti delavci so bili odpuščeni po referenčnem obdobju, kar je medtem država članica že potrdila. Število odpuščenih delavcev je bilo izračunano v skladu z drugo alineo drugega odstavka člena 2 Uredbe (ES) št. 1927/2006.

Razlaga nepredvidene narave navedenega odpuščanja delavcev

8. Nemški organi trdijo, da je podjetje First Solar od leta 2007 proizvajalo fotovoltaične module v Frankfurtu na Odri in da je jeseni leta 2010 začelo graditi svoj drugi obrat (ocena stroškov: 173 milijonov EUR). Junija 2011 je ta drugi obrat zagnal proizvodnjo, svoje polne zmogljivosti pa naj bi dosegel v tretji četrtini istega leta. Podjetje je imelo za ta obrat tudi druge dolgoročne investicijske načrte, v Frankfurt na Odri je prineslo dodatno premoženje in napovedalo odprtje še dveh obratov. Nenadne spremembe na trgu so povzročile, da je podjetje ponovno ocenilo svoje naložbe v Nemčiji in se julija 2012 odločilo prekiniti nadaljnje širjenje in zapreti oba obrata.

Kljub tem težavam je podjetje First Solar še naprej eden od vodilnih proizvajalcev fotovoltaičnih modulov na svetu. Odločitve za zaprtje obrata v Frankfurtu na Odri delavci in javni organi niso mogli predvideti.

Opredelitev podjetij, ki odpuščajo, in delavcev, za katere je predvidena pomoč

9. Vloga se nanaša na 1 244 odpuščenih delavcev podjetja First Solar Manufacturing GmbH, ki so bili odpuščeni v več valovih (1. januar, 1. marec in 1. junij 2013).

10. Razčlenitev delavcev, ki naj bi sodelovali v ukrepih:

Kategorija || Število || Odstotek

Moški || 667 || 76,2

Ženske || 208 || 23,8

Državljani EU || 871 || 99,5

Državljani nečlanic EU || 4 || 0,5

Stari od 15 do 24 let || 36 || 4,1

Stari od 25 do 54 let || 723 || 82,6

Stari od 55 do 64 let || 116 || 13,3

Starejši od 64 let || 0 || 0,0

11. Med temi delavci je 45 delavcev z dolgotrajnimi zdravstvenimi težavami ali invalidnostjo.

12. Razčlenitev po poklicnih kategorijah:

Kategorija || Število || Odstotek

Zakonodajalci, visoki uradniki in menedžerji || 91 || 10,4

Strokovnjaki || 33 || 3,8

Tehniki in drugi strokovni sodelavci || 201 || 23,0

Uradniki || 18 || 2,1

Poklici za neindustrijski način dela || 14 || 1,6

Upravljavci strojev in naprav, industrijski izdelovalci in sestavljavci || 492 || 56,2

Poklici za preprosta dela || 26 || 3,0

13. Nemčija je v skladu s členom 7 Uredbe (ES) št. 1927/2006 potrdila, da je uporabila politiko enakosti spolov ter politiko nerazlikovanja ter da ju bo v različnih fazah izvajanja in še zlasti pri dostopu do ESPG še naprej uporabljala.

Opis zadevnega območja ter njegovih organov in zainteresiranih strani

14. Ta odpuščanja zadevajo mesto Frankfurt na Odri, ki ima približno 60 000 prebivalcev in leži v vzhodnem delu Nemčije (zvezna dežela Brandenburg), približno 80 kilometrov od Berlina na nemško-poljski meji. V regiji prevladujejo MSP, zlasti v gradbenem sektorju, značilen pa je tudi velik delež starejših ljudi, saj se mladi nagibajo k selitvi v večja mesta. Občina si je prizadevala, da bi postala središče solarne industrije, saj so se v njej ustalila različna podjetja, ki so ponujala zaposlitev.

Gradbeni sektor in nekoč pomembna vojaška baza v okolici sta zmanjšala število delovnih mest, zato je bilo zaprtje glavnega proizvajalca sončne energije hud udarec za regijo.

Pričakovani vpliv odpuščanja delavcev na lokalno, regionalno ali državno zaposlenost

15. Če ne bodo hitro ustvarjena nova delovna mesta., bodo odpuščanja v podjetju First Solar (1 244 ljudi) pomenila takojšnje povečanje stopnje brezposelnosti za štiri odstotne točke. To območje ima že zdaj nadpovprečno stopnjo brezposelnosti (11,3 % v primerjavi z nacionalnim povprečjem 7,4 % februarja 2013). Stopnja brezposelnosti v mestu Frankfurt na Odri je še večja in znaša 14,1 % (decembra 2012).

16. V območju 200 km okrog mesta je malo možnosti za druge zaposlitve, kar je pomemben dejavnik pri načrtovanju ukrepov za delavce. Najboljše obete za zaposlitev imajo delavci v sektorju zdravja in nege ter tradicionalni obrtniški poklici, kot so varilec, elektroinštalater, mehanik, krovec, štukater, tesar, polagalec ploščic in vodoinštalater. Delovna mesta je prav tako mogoče najti v sektorju priprave in dostave hrane ter v turizmu, zlasti v prehrambeni industriji in specializirani gastronomiji.

17. Odpuščeni delavci podjetja First Solar so večinoma dobro usposobljeni, vendar številni med njimi niso nikoli delali na področjih, s katerih so prejeli kvalifikacije. Zato bodo potrebovali ukrepe za nadgradnjo spretnosti, da bodo obnovili in posodobili svoje prvotne kvalifikacije ali pridobili kvalifikacije s področja, na katerem imajo delovne izkušnje.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

18. Socialni partnerji, vključeni v First Solar, so se julija 2012 dogovorili o socialnem načrtu, ki zajema storitve prehodne družbe. Deležniki so kot organizacijo, ki bo zagotavljala storitve prehodne družbe, izbrali organizacijo TÜV Rheinland Personal GmbH, ki bo delovala v treh mestih, prikladnih za odpuščene delavce – Frankfurtu na Odri, Beeskowu in Berlinu. Delavcem bodo storitve prehodne družbe na voljo od 1. januarja, 1. marca in 1. junija 2013, odvisno od datumov odhoda iz podjetja First Solar, peščica pa jih bo storitve začela uporabljati pozneje. V začetni šestmesečni fazi, ko Nemčija čaka na odobritev vloge ESPG, prehodno družbo v skladu s svojim socialnim načrtom in ob sofinanciranju ESS v okviru zveznega programa delno financira delodajalec, ki odpušča. Po preteku šestih mesecev se bodo storitve prehodne družbe podaljšale, uvedeni bodo novi ukrepi, celoten sveženj pa bo sofinanciran iz ESPG.

19. Vsi naslednji ukrepi iz usklajenega svežnja prilagojenih storitev so namenjeni za ponovno vključitev odpuščenih delavcev na trg dela.

– Kratkoročno nadomestilo (Transferkurzarbeitergeld): Višina kratkoročnega nadomestila znaša 60 % prejšnjega neto prihodka delavca ali 67 %, če ima delavec enega ali več otrok, ki živi v njegovem gospodinjstvu. Izplača se za devet mesecev od prihoda delavca v prehodno družbo, vključno z začetnim obdobjem, ko ukrepe prehodne družbe sofinancira ESS. Kratkoročno nadomestilo pomeni tudi nemško sofinanciranje ukrepov ESS, ki so delavcem zagotovljeni v začetni fazi delovanja prehodne družbe. V računovodskem sistemu je treba razlikovati med kratkoročnim nadomestilom v okviru ESS in kratkoročnim nadomestilom v okviru ESPG, da ne pride do dvojnega financiranja. Nadomestilo se ESPG zaračunava samo za tisto obdobje, v katerem so upravičeni delavci vključeni v aktivne ukrepe, vendar se zmanjšajo na 49,4 % upravičenega zneska glede na odstotek časa, ki ga delavci porabijo za pripravljalne ali nadaljevalne dejavnosti prehodne družbe in za katerega ni evidence opravljenih ur[7].

– Tečaji usposabljanja za pridobitev kvalifikacij (Qualifizierungen): Ti tečaji so na voljo upravičenim delavcem po razgovoru za oblikovanje profila in poklicno svetovanje, njihov namen pa je pomoč delavcem pri izkoriščanju priložnosti na trgu dela. Ker večina upravičenih delavcev že ima kvalifikacije, bo večina ukrepov namenjena nadgradnji in osvežitvi obstoječih spretnosti. Organizirani bodo individualni in skupinski tečaji ter nekaj pripravništev. Delavcem bo prav tako zagotovljena pomoč pri ustanovitvi svojega podjetja, če se bodo odločili za to možnost. Za 22 naglušnih delavcev bodo tečaji prilagojeni tako, da bodo ustrezali njihovim potrebam.

– Vodenje usposabljanja (Qualifizierungsmanagement): Vodje usposabljanja pripravljajo in izvajajo ukrepe usposabljanja. Njihova glavna naloga je, da vsakemu delavcu ponudijo ustrezno prilagojeno usposabljanje na podlagi poklicne poti, ki jo je oblikoval s poklicnim svetovalcem. Odgovorni so tudi za vse pravne zadeve, na primer glede pravil o javnem naročanju in konkurenci. Treba je opozoriti, da vsak posameznik povsem svobodno izbere tečaj in da je za najboljšo možno izbiro glede na okoliščine potrebno strokovno znanje.

– Delavnice in manjše delovne skupine: To bodo skupinski forumi, na katerih bo koordinator udeležencem pomagal pri izmenjavi idej in zamisli. Manjše delovne skupine je mogoče sestaviti na različne načine, npr. po starosti, potrebah, sestavi družine ali prejšnjih delovnih izkušnjah. Več delavcev je imelo zaradi 12-urnih izmen v podjetju First Solar zdravstvene težave; njim bo ponujeno zdravstveno varstvo in svetovanje.

– Spremljajoče storitve in mednarodno iskanje zaposlitve (flankierende Leistungen und internationale Arbeitssuche): Ta ukrep zajema različne storitve, od zagotovitve dokumentacije do prevoda kvalifikacij, udeležbe na zaposlitvenih sejmih in jezikovnih tečajih, objave oglasov za delovna mesta in medkulturnega usposabljanja. Po pričakovanju se bo za to ponudbo zanimalo majhno število upravičenih delavcev.

– Poglobljeno svetovanje o ustanovitvi podjetja (vertiefte Existenzgründungsberatung): Ta ukrep bo vključeval storitve strokovnega svetovanja za tiste delavce, ki razmišljajo o ustanovitvi svojega podjetja. Delavcem bo na voljo pomoč pri oblikovanju poslovnega načrta in pridobitvi zagonske podpore agencije za delo (Agentur für Arbeit). Organizirani bodo seminarji, na katerih bodo delavci dobili potrebno znanje na področju poslovnega upravljanja.

– Iskanje zaposlitve (Stellensuche/Stellenresearcher): Poklicni iskalec zaposlitve bo uporabil svoje kontakte in izkušnje, da bi našel morebitna še neobjavljena prosta delovna mesta, ki bi ustrezala upravičenim delavcem.

– Nepovratna sredstva za aktivacijo/premija za hitro zaposlitev (Aktivierungszuschuss in Form einer Sprinterpremie): Ta degresivna premija bo izplačana delavcem, ki bodo po zaključku ukrepov prehodne družbe brez dodatne pomoči hitro našli novo zaposlitev.

– Nadaljnje svetovanje in pomoč (Beratung und Betreuung bei Arbeitsaufnahme und Arbeitslosigkeit): Delavci lahko izkoristijo nadaljnje usmerjanje in svetovanje tudi po tem, ko dobijo novo zaposlitev, da se čim bolj zmanjša tveganje izgube službe. Tistim, ki še niso našli nove zaposlitve, je pomoč v tesnem sodelovanju z javnimi zavodi za zaposlovanje na voljo do konca obdobja izvajanja ESPG. Ti delavci prav tako dobijo portfelje s svojimi profili in opisom storitev in kvalifikacij, ki so jih prejeli, ter morebitnimi potrebnimi nadaljnjimi ukrepi pomoči.

20. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti.

21. Prilagojene storitve, ki so jih predstavili nemški organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Nemški organi ocenjujejo, da skupni stroški znašajo 4 610 715 EUR, pri čemer so izdatki za prilagojene storitve 4 375 715 EUR, izdatki za izvajanje ESPG pa 235 000 EUR (kar je 5,1 % celotnega zneska). Skupni zaprošeni prispevek iz ESPG je 2 305 357 EUR (50 % skupnih stroškov).

Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR)

Prilagojene storitve (prvi odstavek člena 3 Uredbe (ES) št. 1927/2006)

Kratkoročno nadomestilo (Transferkurzarbeitergeld) || 875 || 2 714 || 2 374 750

Tečaji usposabljanja za pridobitev kvalifikacij (Qualifizierungen) || 245 || 3 421 || 838 145

Vodenje usposabljanja (Qualifizierungsmanagement) || 245 || 325 || 79 625

Delavnice in manjše delovne skupine || 350 || 340 || 119 000

Spremljajoče storitve in mednarodno iskanje zaposlitve (flankierende Leistungen und internationale Arbeitssuche) || 35 || 1 160 || 40 600

Poglobljeno svetovanje o ustanovitvi podjetja (vertiefte Existenzgründungsberatung) || 5 || 619 || 3 095

Iskanje zaposlitve (Stellensuche / Stellenresearcher) || 770 || 200 || 154 000

Nepovratna sredstva za aktivacijo/premija za hitro zaposlitev (Aktivierungszuschuss in Form einer Sprinterpremie) || 200 || 1 869 || 373 800

Nadaljnje svetovanje in pomoč (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700

Vmesni seštevek prilagojenih storitev || || 4 375 715

Izdatki za izvajanje ESPG (tretji odstavek člena 3 Uredbe (ES) št. 1927/2006)

Priprava || || 52 000

Upravljanje || || 130 000

Širjenje informacij in obveščanje javnosti || || 7 000

Nadzor || || 46 000

Vmesni seštevek izdatkov za izvajanje ESPG || || 235 000

Skupni predvideni stroški || || 4 610 715

Prispevek ESPG (50 % skupnih stroškov) || || 2 305 357

22. Nemčija potrjuje, da navedeni ukrepi dopolnjujejo ukrepe, financirane iz strukturnih skladov, in da so vzpostavljeni potrebni ukrepi za preprečevanje dvojnega financiranja. ESS bo skupaj z delodajalcem, ki odpušča, sofinanciral storitve prehodne družbe v prvih šestih mesecih, ko Nemčija čaka na odobritev vloge ESPG. Takšna praksa se je v Nemčiji že uporabila v prejšnjih primerih ESPG in je bila na ravni EU izpostavljena kot dobra praksa dopolnjevanja ESS in ESPG.

Datum začetka ali predvidenega začetka izvajanja prilagojenih storitev za prizadete delavce

23. Nemčija je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 1. januarja 2013. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

24. Načrtovani sveženj ukrepov ESPG je bil oblikovan na podlagi podpornih ukrepov v okviru socialnega načrta za odpuščene delavce, o katerem so se na pogajanjih dogovorili socialni partnerji. Organizirani sta bili dve okrogli mizi (25. septembra 2012 in 19. februarja 2013), na katerih so organ upravljanja ESPG in predstavniki delavcev podjetja First Solar razpravljali o možnosti iskanja podpore ESPG. Predstavljeni so bili načrti prehodne družbe TÜV Rheinland Personal GmbH, s konceptom pa so se strinjali vsi udeleženci.

Informacije o ukrepih, ki so obvezni v skladu z nacionalno zakonodajo ali kolektivnimi pogodbami

25. Kar zadeva merila iz člena 6 Uredbe (ES) št. 1927/2006, so nemški organi v vlogi:

· potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja;

· pokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev;

· potrdili, da navedeni upravičeni ukrepi niso financirani iz drugih finančnih instrumentov EU.

Sistemi upravljanja in nadzora

26. Nemčija je Komisijo obvestila, da bodo finančni prispevek upravljali isti organi znotraj Zveznega ministrstva za socialne zadeve in delo (Bundesministerium für Arbeit und Soziales), ki upravljajo tudi prispevke ESS. Vendar v okviru „Gruppe Europaïsche Fonds für Beschäftigung Referat EF 4 deluje kot organ upravljanja za ESPG, Referat EF1 pa kot organ upravljanja za ESS. „Organisationseinheit Prüfbehörde“ je nadzorni organ tako za ESPG kot ESS. Ti organi so upravljali tudi pretekle prispevke ESPG Nemčiji.

Financiranje

27. Na podlagi vloge Nemčije je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 2 305 357 EUR, kar je 50 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Nemčija.

28. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem zgoraj navedenem znesku, ki se dodeli v okviru razdelka 1a finančnega okvira.

29. Komisija s tem predlogom za uporabo sredstev ESPG začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

30. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2013 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

31. Odobritve iz proračunske postavke ESPG v proračunu za leto 2013 se bodo uporabile za kritje zneska 2 305 357 EUR, potrebnega za to vlogo.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2013/003 DE/First Solar, Nemčija)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[8], zlasti točke 28 tega sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[9], zlasti člena 12(3) Uredbe,

ob upoštevanju predloga Evropske komisije[10],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

(3) Nemčija je vlogo za uporabo sredstev ESPG v zvezi z odpuščenimi delavci v podjetju First Solar Manufacturing GmbH vložila 12. aprila 2013, do 14. avgusta 2013 pa jo je dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2 305 357 EUR.

(4) Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Nemčija –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2013 se iz Evropskega sklada za prilagoditev globalizaciji zagotovi vsota 2 305 357 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] http://prosun.org/en/fair-competition/alarming-situation.html.

[5] http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf.

[6] EU ProSun.

[7] V skladu z odobritvijo Komisije na podlagi študije Univerze Duisburg Essen (oktober 2009).

[8] UL C 139, 14.6.2006, str. 1.

[9] UL L 406, 30.12.2006, str. 1.

[10] UL C […], […], str. […].